18.8.2023
SK
Úradný vestník Európskej únie
C 290/11
Uvedený výklad rozhrania medzi nariadením o kozmetických výrobkoch a nariadením REACH v súčasnosti skúma Všeobecný súd v dvoch veciach vedených proti agentúre ECHA.
Istý registrujúci spochybňuje povinnosť vykonať testovanie na zvieratách, ktoré požaduje ECHA v rozhodnutiach v rámci hodnotenia dokumentácie podľa nariadenia REACH.
Rozsudky sa očakávajú v priebehu roka 2023 a môžu mať dôsledky na aktuálny výklad, z ktorého vychádza reakcia Komisie na túto európsku iniciatívu občanov.
Vec T-655/20 a vec T-656/20 (Symrise/ECHA) Žalujúce strany navrhujú zrušenie dvoch rozhodnutí odvolacej rady agentúry ECHA.
V predmetných rozhodnutiach odvolacia rada potvrdila žiadosť agentúry ECHA o určité testy zahŕňajúce testovanie na zvieratách v prípade chemikálií, ktoré sa používajú výlučne v kozmetike.
Okrem iných žiadostí žalujúca strana podporovaná MVO a spoločnosťami pôsobiacimi v oblasti výroby kozmetických výrobkov tvrdí, že ECHA sa požadovaním testov na stavovcoch na účely posúdenia rizík pre zdravie pracovníkov a nezohľadnením bezpečnosti látky posudzovanej podľa nariadenia o kozmetických výrobkoch dopustila zjavne nesprávneho posúdenia a nesprávne vyložila nariadenie REACH.
3.2.
Cieľ č. 2: Zmeniť právne predpisy EÚ o chemických látkach
V európskej iniciatíve občanov sa Komisia vyzýva, aby zmenila právne predpisy EÚ o chemických látkach a zaistila ochranu ľudského zdravia a životného prostredia riadením chemických látok bez pridania nových požiadaviek na testovanie na zvieratách.
V rámci cieľa iniciatívy č. 2 sa požaduje zavedenie konkrétnych krokov na vývoj, validáciu a vykonávanie prístupov relevantných pre ľudí bez použitia zvierat na identifikáciu toxických chemických látok.
Vyžaduje sa záväzok k úplnému odklonu od testovania na zvieratách, zaistenie zavádzania metód bez použitia zvierat zosúladeného medzi všetkými príslušnými regulačnými agentúrami s administratívnou zodpovednosťou za chemické látky, biocídy, prípravky na ochranu rastlín, lieky a iné výrobky, a prispôsobenie regulačných rámcov s cieľom zabezpečiť rýchle zavádzanie metodík nového prístupu.
Ďalej sa žiada zabezpečenie toho, aby sa lehoty na splnenie požiadaviek na testovanie neuplatňovali na úkor vedeckej prísnosti alebo bezpečnosti ľudí a životného prostredia tým, že sa umožní prinavrátenie k používaniu nespoľahlivých testov na zvieratách.
Ciele tejto iniciatívy v podstate zodpovedajú zavedeniu stratégie alebo plánu na odklon od testovania na zvieratách.
Zdá sa, že body uvedené v cieli č. 2, ktoré boli podrobnejšie vysvetlené na stretnutí s Komisiou 17. marca 2023, sa čiastočne prekrývajú s bodmi v rámci cieľa č. 3, v ktorom sa požaduje „stanoviť plán“ a ďalej uprednostniť financovanie vývoja a validácie metód, pri ktorých sa nepoužívajú zvieratá, a to aj na regulačné účely, a koordinovať zavádzanie týchto metód.
Požiadavka na konkrétne kroky v rámci cieľa č. 2 zodpovedá najmä vytvoreniu plánu postupného upustenia od testovania na zvieratách na účely hodnotenia chemickej bezpečnosti.
Reakcia na cieľ č. 2: Plán postupného upustenia od testovania na zvieratách na účely hodnotenia chemickej bezpečnosti Komisia okamžite začne pracovať na vytvorení plánu, v ktorom sa načrtnú míľniky a konkrétne opatrenia, ktoré sa majú vykonať v krátkodobom až dlhodobejšom horizonte s cieľom obmedziť testovanie na zvieratách a ktorý by bol predpokladom prechodu na regulačný systém bez používania zvierat v rámci príslušných právnych predpisov o chemikáliách (napr. nariadenia REACH, nariadenia o biocídnych výrobkoch, nariadenia o prípravkoch na ochranu rastlín).
Stredobodom plánu bude analýza a opis potrebných krokov na nahradenie testovania na zvieratách v právnych predpisoch, v ktorých sa v súčasnosti vyžaduje testovanie na zvieratách na účely hodnotenia chemickej bezpečnosti.
V pláne sa načrtne cesta k rozšíreniu a urýchleniu vývoja, validácie a vykonávania metód, pri ktorých sa nepoužívajú zvieratá, ako aj prostriedky na uľahčenie ich zavádzania do všetkých právnych predpisov.
Komisia má v úmysle diskutovať s členskými štátmi a so zainteresovanými stranami o prvkoch tohto plánu na seminári v druhom polroku 2023 a predstaviť dosiahnutý pokrok na druhom seminári v druhom polroku 2024.
Jej zámerom je dokončiť prácu na pláne v prvej štvrtine funkčného obdobia budúcej Komisie.
Pri vypracúvaní plánu bude Komisia úzko spolupracovať so svojimi agentúrami, s členskými štátmi a príslušnými zainteresovanými stranami z MVO, priemyslu a výskumnej obce.
Vytvorenie plánu bude podporené posúdeniami vykonanými Spoločným výskumným centrom, prácou úradu EFSA v oblasti prístupov bez použitia zvierat, plánom úradu EFSA a odbornými znalosťami ECHA, EFSA a EMA.